Il-Kunsill illum approva l-konklużjonijiet li japprovaw il-prijoritajiet il-ġodda għall-perjodu 2022-2024 skont is-sħubija strateġika NU-UE dwar l-operazzjonijiet ta' paċi u l-ġestjoni ta' kriżijiet. Il-Kunsill itenni l-impenn sod tal-UE u l-istati membri tagħha li jirrispettaw l-ordni globali multilaterali bbażat fuq ir-regoli bin-Nazzjonijiet Uniti (NU) fil-qalba tiegħu, u jfaħħar il-kisbiet u jirrikonoxxi n-natura reċiprokament vantaġġuża tal-kooperazzjoni fit-tul bejn in-NU u l-UE dwar iż-żamma ta' paċi u l-ġestjoni ta' kriżijiet ċivili, tal-pulizija u militari. Il-Kunsill jilqa' l-ambitu estiż tal-prijoritajiet, li għandhom l-għan ta' reazzjoni aktar effettiva għax-xenarju ta' theddid li qed jevolvi, l-isfidi trażversali bħat- tibdil fil-klima , it-teknoloġiji fixkiela u l-miżinformazzjoni u l- konsegwenzi tal-pandemija globali tal- COVID-19 . Barra minn hekk, il-Kunsill jilqa' l-inklużjoni tal-kwistjoni tat-tfal u l-konflitt armat bħala prijorità trażversali, kif ukoll l-attenzjoni akbar għall-aġenda għaż-Żgħażagħ, il-Paċi u s-Sigurtà u l-isforzi konġunti msaħħa bejn in-NU u l-UE dwar l-aġenda dwar in-Nisa, il-Paċi u s-Sigurtà u l-ugwaljanza bejn il-ġeneri. Il-konklużjonijiet jisħqu fuq il-fatt li sħubija man-NU tgħin lill-UE fir-rwol tagħha ta' fornitur tas-sigurtà u attur ta' paċi u sigurtà globali b'appoġġ għal multilateraliżmu effettiv. L-UE tipprovdi lin-NU b' appoġġ politiku kif ukoll għarfien espert , appoġġ finanzjarju u ingranaġġ politiku biex jinkisbu riżultati b'rabta mal-mandati tan-NU. Il-kooperazzjoni mill-qrib tgħin lill-missjonijiet u l-operazzjonijiet tan-NU u tal-UE jaġixxu b'mod aktar effettiv biex jiżguraw impatt fuq il-post. Dan għandu effett multiplikatur u jippermetti lill-UE tikseb riżultati konkreti fl-approċċ integrat tagħha. Konklużjonijiet tal-Kunsill dwar it-teħid tas-sħubija strateġika NU-UE dwar l-operazzjonijiet ta' paċi u l-ġestjoni ta' kriżijiet għal-livell li jmiss: Prijoritajiet għall-2022-2024 Din ir-riżorsa bħalissa hi disponibbli biss bil-lingwa jew il-lingwi li ġejjin: Tisħiħ tas-Sħubija Strateġika UE-NU dwar il-ġestjoni ta' kriżijiet, is-sit web tas-SEAE L-Unjoni Ewropea fin-Nazzjonijiet Uniti - Skeda Informattiva Ara l-paġna tal-laqgħa